**Felhívás**

**kereskedelmi egységek üzemeltetőihez**

Hivatalomhoz az elmúlt időszakban számos lakossági panasz érkezett a kereskedelmi egységek (különösen kiskereskedelmi üzletek, vendéglátóhelyek illetve nemzeti dohányboltok) környékén felgyülemlett hulladékkal, valamint az ott zajló közterületi szeszesital fogyasztással és egyéb rendzavaró viselkedésekkel kapcsolatban.

Mivel a kerület lakosságát érthető okokból zavaró körülmények – a lakosság és önkormányzatunk tapasztalatai szerint is – összefüggésben állnak az Önök által végzett kereskedelmi tevékenységgel, az alábbiakban szeretném felhívni a figyelmüket néhány jogszabályi rendelkezésre, melyek betartását kereskedelmi hatóságom munkatársai és önkormányzatunk közterület-felügyelői a jövőben kiemelten, célzott ellenőrzések keretében fogják vizsgálni.

* Önkormányzatunk helyi környezet védelméről szóló 20/2002. (VII. 2.) önkormányzati rendelete értelmében
* *közterületen, a közterülethez közvetlen kapcsolódó kapualjban, átjáróban szeszes italt fogyasztani tilos.*
* A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény értelmében *szabálysértés követ el, aki*
* *a közterületet, a közforgalom céljait szolgáló épületet, vagy a közforgalmú közlekedési eszközt beszennyezi;*
* *lakott területen, indokolatlanul zajt okoz, amely alkalmas arra, hogy mások nyugalmát, illetve a természeti vagy a védett természeti értéket zavarja;*
* *a szeszes ital árusítására vagy a közterületen történő fogyasztására vonatkozó - törvényben, kormányrendeletben vagy önkormányzati rendeletben meghatározott - tilalmat megszegi;*
* *vendéglátó üzletben tizennyolcadik életévét be nem töltött személy részére szeszes italt szolgál ki;*
* *a szeszes ital eladása során közterületen vagy nyilvános helyen szemmel láthatóan részeg állapotban lévő személynek szeszes italt szolgál ki.*
* A főváros köztisztaságáról szóló 48/1994. (VIII. 1.) Főv. Kgy. rendelet értelmében
* *a szórakozó‑, vendéglátó- és árusító helyek, üzletek előtti járdaszakaszt a nyitva tartás ideje alatt – a tulajdonossal kötött ettől eltérő megállapodás hiányában – az ilyen ingatlant használó, illetve bérlő köteles tisztán tartani és a hulladékot eltávolítani;*
* a *tulajdonos (használó) a kirakatot, cégtáblát, reklámtáblát, egyéb reklámfelületet köteles tisztán tartani;*
* *az ingatlan tulajdonosa (kezelője, használója) takarítási kötelezettségét kézi tisztítás esetén naponta legkésőbb reggel 8 óráig köteles – porképzés nélkül – elvégezni;*
* *a szemetet úgy kell összeseperni, hogy az a közútra ne kerüljön és a rendszeresített háztartási hulladékszállítás alkalmával a háztartási szeméttel együtt el kell szállítani. A járda gépi úton történő tisztítása esetén a munkát időbeli korlátozás nélkül lehet végezni;*
* *ha a járda napközben ismét beszennyeződik, a takarítást a szükségeshez képest többször is meg kell ismételni.*
* Önkormányzatunk közösségi együttélésről szóló 41/2015. (XI. 30.) önkormányzati rendelete értelmében
* *ha a kereskedelmi egység üzemeltetője az üzlet épületének határvonalától számított 5 méteren belüli közterületet nem tartja tisztán, vagy nem tesz meg minden tőle elvárhatót annak megakadályozása érdekében, hogy azt az üzlet vendégei rendeltetésüktől eltérő módon, a környezetet zavaró módon – különösen szeszesital fogyasztás céljából – használják, a közösségi együttélés alapvető szabályait megsérti és kettőszázezer forintig terjedő közigazgatási bírsággal sújtható.*

Kerületünk és közvetlen környezetünk tisztaságának megóvása érdekében kérem Önöket, hogy ügyeljenek az Önökre vonatkozó kötelezettségek maradéktalan betartására, és erre alkalmazottjaik figyelmét is szíveskedjenek felhívni! Kérem továbbá, hogy annak érdekében is tegyenek meg minden Önöktől telhetőt, hogy a nem Önökre vonatkozó, de a szolgáltatásaikkal kapcsolatba hozható tilalmakat a közvetlen környezetükben mások is betartsák!

Egyúttal abban is szeretném a segítségüket kérni, hogy amennyiben környezetükben hulladéklerakást vagy közterületi szeszesital fogyasztást észlelnek, azt soron kívül szíveskedjenek jelezni a közterület-felügyelet 0-24 órában hívható +36 1 305 3147-es telefonszámán, mivel legeredményesebben tettenérés esetén van lehetőségünk fellépni a jelzett jogsértésekkel szemben.

Közreműködésüket és segítő együttműködésüket előre köszönöm, és bízom benne, hogy közös fellépésünknek rövid időn belül látható és a lakosság megelégedésére szolgáló eredménye lesz!

dr. Kevevári Edit s.k.

jegyző